CBG บวก 3% โบรกอัพกำไรปี 63-64 ขึ้น 10-13% เชียร์ “ซื้อ” เป้าใหม่ 150 บ.
CBG บวก 3% โบรกอัพกำไรปี 63-64 ขึ้น 10-13% เชียร์ “ซื้อ” เป้าใหม่ 150 บ.
26 พ.ย. 2563

ผู้สื่อข่าวรายงานว่า ราคาหุ้น บริษัท คาราบาวกรุ๊ป จำกัด (มหาชน) หรือ CBG ณ เวลา 15.10 น. อยู่ที่ระดับ 121 บาท บวก 4 บาท หรือ 3.42% สูงสุดที่ระดับ 121.50 บาท ต่ำสุดที่ระดับ 117 บาท ด้วยมูลค่าการซื้อขาย 992.26 ล้านบาท

ด้านบริษัทหลักทรัพย์ เอเชีย เวลท์ จำกัด ระบุในบทวิเคราะห์ คาดแนวโน้มผลประกอบการไตรมาส 4/63 มีโอกาสเติบโตทั้งจากช่วงเดียวกันของปีก่อน และจากไตรมาสก่อน ส่วนหนึ่งเป็นผลจาก Seasonal ของธุรกิจ และความสามารถในการบริหารต้นทุนและค่าใช้จ่ายได้อย่างมีประสิทธิภาพ ส่งผลให้บริษัทยังสามารถรักษาอัตรากาไรในระดับสูงได้ นอกจากนี้ APM ซึ่งเป็นโรงงานผลิตฉลาก กล่องลัง และฟิล์ม และ Solar Rooftop ขนาด 5 เมกะวัตต์ จะเริ่มดำเนินการผลิตในช่วงไตรมาส 4/63 จะช่วยลดต้นทุนได้ราว 200 ล้านบาทต่อปี
พร้อมกันนี้ คาดว่าปี 64 ภาพรวมบริษัทยังเติบโตต่อเนื่อง โดย CBG ตั้งเป้ารายได้ปี 2564 เติบโตไม่ต่ำกว่า 20% จากปีก่อน โดยตั้งเป้าต่างประเทศเติบโตไม่ต่ำกว่า 25% และในประเทศไม่ต่ำกว่า 20% โดยปี 2564 บริษัทจะให้ความสำคัญกับเวียดนามเป็นหลัก และให้ความสำคัญกับช่องทางการจัดจำหน่ายทั้ง Traditional Trade และ Modern Trade เนื่องจากสินค้าของบริษัทมีความหลากหลายมากขึ้น รวมถึงมีแผนที่จะเพิ่มผลิตภัณฑ์ให้มากขึ้น ทั้งนี้บริษัทตั้งเป้างบลงทุนราว 300 ล้านบาทเพื่อปรับปรุงเครื่องจักรในปี 2564
ทั้งนี้ ฝ่ายวิจัยปรับประมาณการกำไรสุทธิปี 2563-2564 ขึ้น 10% และ 13% เป็น 3,645 ล้านบาทและ 4,286 ล้านบาท ตามลำดับ โดยปรับ SG&amp;A/Sales ปี 2563-2564 ลงเป็น 17.1% และ 17.8% (เดิม 18.2% และ 18.4%) จากการประหยัดต้นทุนที่ดีกว่าคาด
โดยบริษัทยังคงให้ความสำคัญกับตลาดต่างประเทศเป็นตัวขับเคลื่อนหลัก โดยในช่วง 9 เดือนแรกของปี 2563 บริษัทมีสัดส่วนรายได้ต่างประเทศและในประเทศเป็น 60% และ 40% ตามลำดับ เทียบกับปี 2560 ที่มีสัดส่วนรายได้ต่างประเทศและในประเทศเป็น 45% และ 55% ตามลำดับ แนะนำ “ซื้อ” ให้ราคาเป้าหมายใหม่ 150.00 บาท อิง PER ที่ 35 เท่า